Novalić: Pravo na subvencije će imati svi poslodavci koji nisu otpustili radnike

Fadil Novalić, premijer Federacije Bosne i Hercegovine, održao je sastanak sa predstavnicima svih političkih stranaka iz Predstavničkog doma Parlamenta FBiH, na kojem je predstavio plan za ublažavanje posljedica na poljoprivredu uzrokovane pandemijom korona virusa.

Novalić je program stabilizacijskih okvirno predstavio javnosti, kazavši da će detalje iznijeti nakon sjednice Vlade FBiH koja je zakazana za petak, 3. april.

“Zastupnici su dali određene primjedbe, bili su konstruktivni. Mi ćemo ih razmotriti u petak, kada se mjere finaliziraju. Prioritet Vlade je subvencioniranje doprinosa i poreza za sve zaposlene u realnom sektoru u Federaciji. Pravo na subvencije će imati svi poslodavci koji nisu otpustili radnike”, poručio je Novalić.

On je dodao da će se to odnositi na sve u realnom sektoru, od obrtnika do velikih kompanija.

“Najavljujem formiranje dva fonda od ukupno milijardu maraka za pomoć privredi”, izjavio je premijer FBiH.